钦定古今图书集成/理学汇编/文学典/第110卷 > 张元凯
## 钦定古今图书集成/理学汇编/文学典/第110卷 > 张元凯

按“《列朝诗集》：元凯字左虞，吴县人。以世弁筦苏州卫
事，再督漕北上，有功不得叙，自免归。左虞少受毛氏
诗，折节读书，改而从戎，非其志也。既膺世爵，属橐鞬
挽强跃马，顾盼自喜，冀驰骛功名之会，以洗纨裤之
辱，而卒不得一。当督漕之役，出徐淮，达燕冀，纵观古
英雄战争都会之地，前迎后却，贳酒高歌，入长安览”
观宫阙苑囿，亲见斋宫醮坛之盛。作《西苑》诗，窃比讽
谏之义。归而悒悒不得志，游于酒人以自放。酒间谈
说天下事，慷慨风发，意有所不可。使酒骂坐，坐客皆
亡去，意自如也。善王长公兄弟暨其甥曹子念，每过
弇山园，鲸吸牛饮，推为酒人之雄。长公叙其诗，以沈
始兴、曹竟陵为比，左虞夷然不屑也。左虞没，长公伏
日曝书，得其行卷，叹其知之未尽，为诗一章，属其子
孟孺酹而焚之殡宫。有《伐檀诗集》十二卷。孟孺亦能
诗。